10.05.2011 09:47   Microsofti juht Steve Ballmer tahab sellega taaselustada internetiteenuste divisjoni, saada juurde internetikasutajaid ja vähendada sellega Google'i edumaad internetireklaamide alal. Ballmeri sõnul on Skype fenomenaalne teenus, mida armastavad üle maailma miljonid inimesed, vahendas BBC.    Microsoft Eesti juht Rain Laane ütles,  et tehingust võidavad mõlemad osapooled, kuid kõige enam lõpptarbija, kelle jaoks toob ühinemine kaasa märksa laiahaardelisema ja mugavama teenuse.    "Skype on Eesti jaoks märgilise tähendusega ettevõte ja mul on väga hea meel, et meie riigi au ja uhkus muutub Microsoftiga koostöös globaalseks kaubamärgiks," märkis Laane.    Skype'ist saab Microsofti uus allüksus ja Skype'i praegune juht Tony Bates jätkab tööd Microsoft Skype'i üksuse presidendina.    "Microsoft ja Skype  jagavad visiooni tuua tarkvara innovatsioon ja sellega seotud tooted oma klientideni," ütles Bates. "Üheskoos suudame kiirendada Skype'i visiooni laiendada oma globaalset kogukonda ja tutvustada uusi reaalaajas suhtlemise ja töötamise võimalusi".    Skype hakkab toetama selliseid Microsofti seadmeid nagu Xbox, Kinect, Windows Phone jne. Microsoft ühendab omakorda Skype'i kasutajad selliste teenuskogukondadega nagu Lync, Outlook, Xbox Live ning jätkab toe pakkumist ka neile klientidele, kes praegu  Microsofti platvormi ei kasuta.    2003. aastal Skype'i asutanud Niklas Zennström ja Janus Friis müüsid ettevõtte kaks aastat hiljem 2,6 miljardi dollari eest eBayle. 2009. aastal omandas Skype'i Investeeringute Grupp eesotsas Silver Lake'iga.    2010. aastal oli Skype'il 170 miljonit ühendatud kasutajat.